梅尧臣
依韵吴正仲广德路中见寄
匆匆车马鸣，趁此天新晴。
归逢暮春月，正值气候清。
久已念行迈，遂往不计程。
吾贫莫具酒，祖席愧群英。
美{炙火换肉}割肥鹅，大觥酌冰琼。
虽无绿琴奏，尚有青松声。
日昃君未醉，睠睠愁将行。
视景不可驻，渐向西林倾。
去无儿女悲，慷慨怀抱明。
明当发野馆，跨鞍犹宿酲。
故人桃州守，走吏来相迎。
道傍蔷薇花，自引蝴蝶轻。
随风香袭人，乃觉离思婴。
求友彼黄鹂，绕树啼{左口右幽}嘤。
言会且未涯，返睇还顿惊。
始忆康乐言，赏心良难并。
不见水鸭飞，但起野鸳情。
向来东溪上，相望何盈盈。
扬鞭动悲吟，复恨隔高城。
高城在何处，春云漭然平。
白醪瓮已熟，紫线莼已生。
聊寻父老饮，况是溪鱼烹。